Okresná prokuratúra Lučenec 
F. Lehára 12, 984 80 Lučenec 1 	

Sp. zn. : 1 Pv 320/14/6606	Lučenec, 16.1.2015
EEČ : 2-47-8-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno b Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Lučenec
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
ako otec syna XXXXX, nar. XXXXX hoci bol podľa právoplatného rozsudku Okresného súdu v XXXXX pod č.  XXXXX z XXXXX počnúc dňom 01.07.2008 povinný platiť výživné na syna mesačne v sume 738,- Sk, t.j. 24,50 € vždy do 20-teho dňa v mesiaci vopred k rukám matky dieťaťa XXXXX, nar. XXXXX, trvale bývajúcej XXXXX, podľa ďalšieho právoplatného rozsudku Okresného súdu v XXXXX pod č. XXXXX z XXXXX bol počnúc dňom 04.01.2012 povinný platiť zvýšené výživné na syna vo výške 30 % zo sumy životného minima vždy do 20-teho dňa mesačne vopred k rukám matky dieťaťa XXXXX, nar. XXXXX, takto uloženú povinnosť v XXXXX a inde riadne neplnil a za obdobie od 01.01.2009 do 20.01.2011 a za obdobie 01.01.2012 do 20.06.2014 dlhoval na výživnom celkom 1.141,84 €,

lebo zanikla trestnosť činu.

Odôvodnenie:
	Uznesením vyšetrovateľa OR PZ, odboru kriminálnej polície v XXXXX bolo po začatí trestného stíhania dňa 27.08.2014 pod č. XXXXX vznesené obvinenie XXXXX, nar. XXXXX pre prečin zanedbanie povinnej výživy podľa  207 odsek 1, odsek 3 písm. b) Trestného zákona, ktorý mal spáchať spôsobom a v rozsahu uvedenom v skutkovej  vete vo výrokovej časti tohto uznesenia. 

Vyšetrovateľ OR PZ po ukončení vyšetrovania predložil dňa 12.01.2015 návrh na zastavenie trestného stíhania z 09.01.2015, ktorý návrh odôvodnil splnením podmienok ustanovenia § 86 odsek 1 písmeno a) Trestného zákona obvineným. 

Po preskúmaní návrhu a obsahu vyšetrovacieho spisu č. XXXXX som z jednotlivých výpovedí obvineného XXXXX z 27.08.2014, 26.09.2014 a 19.12.2014 zistil, že tento postupne poštou posielal dlžnú sumu výživného na syna XXXXX k rukám poškodenej XXXXX, matky dieťaťa, a takto za obdobie od mesiaca jún 2014 ku dňu 18.12.2014 preukázateľne poslal ako výživné sumu 1.499,02 €, pričom mal uhradiť celkom 1.413,86 €, teda dlžnú sumu výživného uhradil.

Svedkyňa - poškodená XXXXX vo výpovedi dňa 30.12.2014 potvrdila, že povinný XXXXX jej postupne poštou hradil celú sumu výživného a to vyplatil jej 1.499,02 €, pričom mal vyplatiť 1.413,86 €, pričom je pravda, že niektoré doklady o úhrade ona už zahodila. Ďalej svedkyňa uviedla, že napriek neplateniu výživného syn XXXXX núdzou netrpel. 

Vyplatenie dlžnej sumy výživného obvineným vyplýva aj z potvrdení a bankových výpisov o zaplatení výživného a poštových poukazov, založených do vyšetrovacieho spisu. 

Podľa § 86 odsek 1 písmeno a)  Trestného zákona  trestnosť činu zaniká aj vtedy  ak ide o prečin zanedbania povinnej výživy podľa § 207 Trestného zákona, ak prečin nemal trvale nepriaznivé následky a páchateľ svoju povinnosť dodatočne  splnil skôr než  sa  súd odobral na záverečnú poradu. 

Podľa § 215 odsek 1 písmeno h) Trestného poriadku prokurátor zastaví trestné stíhanie ak zanikla trestnosť činu.

	Z uvedeného dôvodu bolo preto potrebné v predmetnej trestnej veci rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Pavel Melo
prokurátor